b'\n_START_ARTICLE_\nMuqdisho\n_START_SECTION_\nLinna nimi\n_START_PARAGRAPH_\nSomaali keeles kasutatakse linna r\xc3\xb6\xc3\xb6pnimena ka vormi Muqdishow ja mitteametlikult kutsuvad somaallased oma pealinna sageli nimega Xamar (vanemas kirjaviisis Hamar). Maailmas \xc3\xbcks enim kasutatavaid nimekujusid on inglisp\xc3\xa4rane Mogadishu. Eesti keeles on varasemal ajal k\xc3\xa4ibel olnud ka mugandatud vorm Mogadi\xc5\xa1u, mida keeleteadlased ei soovita kasutada.\n_START_SECTION_\nRahvastik\n_START_PARAGRAPH_\nLinna elanike arv ei ole t\xc3\xa4pselt teada. 2005. aasta alguses elas Muqdishos hinnanguliselt 1 230 000, koos eeslinnadega 2 590 000 inimest._NEWLINE_Aastal 1958 elas Muqdishos umbes 90 000 ja aastal 1963 hinnanguliselt 123 900 inimest, seega on viimase 40 aasta jooksul elanike arv k\xc3\xbcmnekordistunud. 1981. aastal oli linnas umbes 500 000, 1989. aastal 800 000, 1995. aastal 997 000 ja 2001. aastal 1 212 000 elanikku._NEWLINE_Valdava osa elanikest moodustavad somaallased, v\xc3\xa4lismaalasi (araablased, pakistanlased jt) on alla 10 protsendi.\n_START_SECTION_\nAjalugu\n_START_PARAGRAPH_\nMuqdisho aladel oli asustus juba v\xc3\xa4hemalt 9. sajandi alguses, kuid p\xc3\xbcsiva linnalise asustuse teke on seotud araabia kolonistide saabumisega 10. sajandil, kes rajasid sinna oma linnriigi. Muqdishost kujunes oluline kaubanduskeskus, mille kaubanduskontaktid ulatusid Hiina, Tseiloni ja Vietnamini._NEWLINE_16. sajandil langes linn Portugali v\xc3\xb5imu alla; \xc3\xbclemv\xc3\xb5imu p\xc3\xa4rast Somaali poolsaarel toimusid sagedased kokkup\xc3\xb5rked T\xc3\xbcrgi s\xc3\xb5duritega. 1871. aastast kuulus Muqdisho Sansibari sultanile, kes rentis selle 1892 Itaaliale. 1905 ostis Itaalia linna sultanilt l\xc3\xb5plikult \xc3\xa4ra ja tegi sellest Itaalia Somaalimaa keskuse. 26. veebruaril 1941 vallutasid linna Teises maailmas\xc3\xb5jas Suurbritannia v\xc3\xa4ed. 1952 tagastasid britid Muqdisho itaallastele ja Somaalia iseseisvudes sai sellest 1960 riigi pealinn._NEWLINE_Peale linna vallutamist m\xc3\xa4ssuliste poolt Somaalia kodus\xc3\xb5jas aastal 1990 on Muqdishos valitsenud anarhia. _NEWLINE_1992\xe2\x80\x931994 kontrollisid osa Muqdishost \xc3\x9cRO rahutagamismissiooni raames Ameerika \xc3\x9chendriikide merejalav\xc3\xa4elased. 3.\xe2\x80\x934. oktoobrini 1993 toimunud Muqdisho lahingus USA eri\xc3\xbcksuste ja Somaalia v\xc3\xa4epealiku Mohammed Farrah Aididi toetajate vahel sai surma 18 ja haavata 73 Ameerika \xc3\x9chendriikide s\xc3\xb5durit. Somaallaste kaotused ulatusid 500-1000 inimeseni. Suurte inimkaotuste t\xc3\xb5ttu otsustas USA president Bill Clinton j\xc3\xa4rgmisel aastal v\xc3\xa4ed Somaaliast v\xc3\xa4lja viia._NEWLINE_Kontrolli linna \xc3\xbcle taotlesid aastaid mitmed relvar\xc3\xbchmitused, linna p\xc3\xb5hjaosas leidsid aset pidevad tulevahetused. Ametlik valitsus keeldus turvalisuse puudumise t\xc3\xb5ttu pealinnas resideerimast._NEWLINE_5. juunil 2006 vallutasid linna p\xc3\xa4rast n\xc3\xa4dalaid kestnud kokkup\xc3\xb5rkeid kohalike v\xc3\xa4epealikega Islamikohtute Liidu relva\xc3\xbcksused. Juba sama aasta 28. detsembril olid nad sunnitud aga linna pealetungivate ajutise valitsuse ja Etioopia v\xc3\xa4e\xc3\xbcksuste eest taganedes maha j\xc3\xa4tma. Riigi president Cabdulaahi Yuusuf Axmed naasis pealinna 8. jaanuaril 2007, hiljem tegid seda ka ajutine valitsus ja parlament._NEWLINE_M\xc3\xa4rtsis ja aprillis 2007 sagenenud relvakokkup\xc3\xb5rgete tulemusel lahkus suur osa elanikkonnast linnast. Ainu\xc3\xbcksi aprilli esimestel n\xc3\xa4dalatel p\xc3\xb5genes linnast tuhandeid inimesi.\n_START_SECTION_\nMajandus\n_START_PARAGRAPH_\nVaatamata siiani linnas valitsevale anarhiale on Muqdisho j\xc3\xa4tkuvalt oluline kaubandus- ja rahanduskeskus. Valitsuse kauaaegne puudumine l\xc3\xb5i \xc3\xa4ritegevuseks soodsa, maksuvaba keskkonna, kuid samas n\xc3\xb5udis see ettev\xc3\xb5tetelt oma inimeste ja varade kaitseks relvastatud kaitsjate palkamist. V\xc3\xb5imude tagasip\xc3\xb6\xc3\xb6rdumise j\xc3\xa4rel linna 2007. aastal on olukord muutumas._NEWLINE_Peamisteks t\xc3\xb6\xc3\xb6stusharudeks on toiduainete- ja tekstiilit\xc3\xb6\xc3\xb6stus, eelk\xc3\xb5ige puuvilla kupardamine. Varem kuulus suur osa t\xc3\xb6\xc3\xb6stusettev\xc3\xb5tetest Itaalia kapitalile, kuid marksistliku riigi kehtestamise j\xc3\xa4rel 1970 v\xc3\xa4hendati v\xc3\xa4liskapitali osakaalu majanduses oluliselt._NEWLINE_Tegu on ka Somaalia peamise sadamaga, kuid merekaubandust piirab olulisel m\xc3\xa4\xc3\xa4ral rannikuvetes levinud piraatlus._NEWLINE_Muqdisho on \xc3\xbcks parima telekommunikatsiooniv\xc3\xb5rguga linnu Ida-Aafrikas. Toimib internet ja kohalik mobiiliside. Rahvusvaheline side on tagatud satelliitide kaudu.\n_START_SECTION_\nHaridus ja kultuur\n_START_PARAGRAPH_\nAastal 1954 asutati Muqdishos Somaalia Riiklik \xc3\x9clikool. K\xc3\xb5rgaegadel \xc3\xb5ppis seal 4600 \xc3\xbcli\xc3\xb5pilast. Aastal 1991 kukkus riigi hariduss\xc3\xbcsteem kodus\xc3\xb5ja tulemusel kokku ja \xc3\xbclikool on sellest ajast alates olnud suletud._NEWLINE_Linnas tegutseb mitu raadio- ja kaks televisioonijaama. Endises Sansibari sultani lossis asub 1933. aastal asutatud rahvusmuuseum. Kas muuseum ka praegu tegutseb v\xc3\xb5i mitte, selle kohta andmed puuduvad.'